Súradnice: 35°17′51″S 25°44′17″V﻿ / ﻿35,29750°S 25,73806°V﻿ / 35.29750; 25.73806

**Spinalonga** (novogr. Σπιναλόγκα) alebo **Kalydon** (Καλυδών) je malý ostrov pri severovýchodnom pobreží Kréty v Lasithi v blízkosti rovnomenného polostrova. Sídlo na tomto ostrove bolo v roku 1954 úradne premenované z názvu Spinalonga na názov Kalydon .

Pôvodne Spinalonga bola súčasťou polostrova. V benátskom období bol z obranných dôvodov ostrov "odrezaný" a bola na ňom vybudovaná pevnosť. V okolí ostrova sa vtedy ťažila soľ. V minulosti ostrov slúžil ako kolónia pre malomocných.

Pôvod mena
----------

Podľa benátskych dokumentov meno ostrova pochádza z gréckeho výrazu στην Ελούντα *stin Elunda* (vo význame "do Elundy"). Keďže Benátčania tomu nerozumeli, tak si to prispôsobili na svoje *spina* -"tŕň" a *lunga*- "dlhý". Inšpiráciou im bol ostrov v blízkosti Benátok v súčasnosti známy ako Giudecca.

Dejiny
------

Mapa okolia Spinalongy
Benátsky kartograf Vincenzo Coronelli píše, že Spinalonga nebola vždy ostrovom, ale kedysi bola spojená s priľahlým rovnomenným polostrovom. V roku 1526 Benátčania oddelili časť polostrova a tak vytvorili ostrov. Pre svoju výhodnú polohu bol ostrov opevnený, aby chránil vstup do prístavu starovekého Olous.

### Arabské nájazdy

Olous aj širšie okolie boli vyľudnené v polovici 7. storočia, čo bolo spôsobené nájazdami arabských pirátov, a bolo opustené až do polovice 15. storočia. Vtedy začali Benátčania so stavbou soľných paniev v plytkých slaných vodách zátoky a región sa začal zaľudňovať. 
Tento fakt spolu so vzrastom osmanskej hrozby, obzvlášť po páde Konštantínopolu v roku 1453, ako aj neustále nájazdy pirátov, viedli Benátčanov k tomu, aby opevnili ostrov. 

### Benátska vláda

Pohľad na benátske opevnenie
V roku 1578 Benátčania poverili inžiniera Genese Bressaniho aby vytvoril plán opevnenia ostrova. Vytvoril dve malé pevnosti na najvyšších miestach severnej a južnej strany ostrova a opevňovací prstenec pozdĺž pobrežia, ktorý zabraňoval nepriateľskému vylodeniu. V roku 1579 Luca Michiel *Provveditore Generale* Kréty položil základný kameň opevnenia postaveného nad ruinami akropoly. Táto udalosť sa spomína v dvoch nápisoch - jeden je na priečke hlavnej brány hradu a ďalší na základni hradieb severnej strany hradu. V roku 1584 zistili, že pobrežné opevnenie môžu nepriatelia ľahko dobyť útokom z blízkych kopcov a tak posilnili jeho obranu vybudovaním nového opevnenia na vrchole kopca. Odtiaľ mali benátske kanóny väčší dostrel a Spinalonga sa stala nedobytnou pevnosťou najdôležitejšou v Stredomorí.

Spinalonga spolu s Gramvusou a Sudou zostala v benátskych rukách dokonca aj vtedy, keď zvyšok Kréty dobyli Turci v Krétskej vojne (1645–1669). Pevnosť padla do rúk Osmanskej ríše až v roku 1715 v poslednej benátsko-tureckej vojne (1714-1718). Tieto tri pevnosti chránili benátske obchodné cesty a boli to tiež užitočné základne v prípade novej benátsko-tureckej vojny o Krétu. V týchto pevnostiach našlo útočisko veľa kresťanov pred moslimskou perzekúciou zo strany Turkov.

### Osmanská nadvláda

V roku 1715 Osmanská ríša dobyla Spinalongu a zvyšné benátske pevnosti a zrušila posledné stopy benátskej vojenskej prítomnosti na Kréte.

### Krétske povstanie

Ku koncu tureckej okupácie sa ostrov a takisto aj prístav Ierapetra stali útočiskom pre veľa tureckých rodín, ktoré sa obávali odplaty zo strany kresťanov Po vzbure v roku 1866 prišli na ostrov ďalšie turecké rodiny z regiónu Mirampello. Počas Krétskeho povstania v roku 1878 Spinalonga a pevnosť Ierapetra boli jediné, ktoré neboli obsadené povstalcami. Poslední Turci opustili ostrov v roku 1903.

### Kolónia malomocných v 20. storočí

V období od roku 1903 do 1957 bola na ostrove jedna z posledných kolónií malomocných v Európe. Jej posledný obyvateľ - kňaz opustil kolóniu v roku 1962. Ďalšie kolónie malomocných po uzavretí Spinalongy ešte existovali v Tichileşti vo východnom Rumunsku, Fontilles v Španielsku a Talsi v Lotyšsku. V roku 2002 v Európe zostalo ešte niekoľko lazaretov.

Na Spinalonge boli dva vchody - jeden pre nemocných, známy ako "Danteho brána". Pacienti totiž nevedeli, čo ich čaká po príchode. Pacienti dostávali potraviny, vodu, lekársku starostlivosť a peňažnú podporu. Predtým také vymoženosti nemali, a tak väčšinou žili v jaskyniach.

Spinalonga dnes
---------------

Dnes je tento neobývaný ostrov populárnou turistickou atrakciou na Kréte. Spinalonga je okrem pevnosti známa aj svojimi malými kamienkovými plážami a plytčinami. Ostrov je ľahko prístupný z Plaky, Elundy a Ajos Nikolaos. Lode s turistami odchádzajú z týchto prístavov každý deň (z Elundy každých 30 minút). Výlet trvá niekoľko hodín - na ostrove nie je žiadne ubytovanie. Plavba z Elundy zaberie asi 30 minút, Z Ajos Nikolaos takmer hodinu.

Referencie
----------

1. ↑
2. ↑  Maltezou, *Crete under Venetian rule*, p. 159
3. ↑  Detorakis, *Turkish rule in Crete*, p. 343
4. ↑  Detorakis, *Turkish rule in Crete*, p. 338
5. ↑  Detorakis, *Turkish rule in Crete*, p. 385
6. ↑  Detorakis, *Turkish rule in Crete*, p. 406
7. ↑   *Peel Island* [online]. [Cit. 2005-03-27]. Dostupné online.

* *Tento článok je čiastočný alebo úplný preklad článku Spinalonga na anglickej Wikipédii.*

Zdroje
------

* MALTEZOU, Chrysas A.. *Crete, History and Civilization*. [s.l.] : Vikelea Library, Association of Regional Associations of Regional Municipalities, 1988. Η Κρήτη κατα τη Βενετοκρατία ("Crete under Venetian rule"), s. 105–162. (Greek)
* DETORAKIS, Theocharis. *Crete, History and Civilization*. [s.l.] : Vikelea Library, Association of Regional Associations of Regional Municipalities, 1988. Η Τουρκοκρατία στην Κρήτη ("Turkish rule in Crete"), s. 333–436. (Greek)
* ZORBAS, Victor. *Spinalonga,The Isle Of The Damned*. [s.l.] : [s.n.].
* Spinalonga-Paradise or Purgatory ? (1986) by Beryl Darby. The Star, 46,1,6–16, (The only one reference concerning the Spinalonga leprosy colony.)

Iné projekty
------------

Commons
* Spolupracuj na Commons Commons ponúka multimediálne súbory na tému **Spinalonga (ostrov)**

Externé odkazy
--------------

* Spinalonga
* Spinalonga photo